b'\n_START_ARTICLE_\nMaasaid\n_START_PARAGRAPH_\nMaasaid on Edela-Keenias ja Kirde-Tansaanias Kilimanjaro m\xc3\xa4est loodes elav rahvas. Nende koguarv on umbes 900 000, mis jaguneb umbes v\xc3\xb5rdselt kummagi riigi vahel._NEWLINE_Masaide nime tuleb h\xc3\xa4\xc3\xa4ldada [maasai]. See on liits\xc3\xb5na, kus "ma" t\xc3\xa4hendab maad nagu eesti keeles ja "sai" t\xc3\xa4hendab rahvast. Niisiis kutsuvad nad endid maarahvaks._NEWLINE_Nad r\xc3\xa4\xc3\xa4givad masai keelt, mis on k\xc3\xb5ige l\xc3\xb5unapoolsem niiluse-sahara keeltest._NEWLINE_Vastavalt oma suulisele p\xc3\xa4rimusele p\xc3\xa4rinevad nad Niiluse orust Turkana j\xc3\xa4rvest p\xc3\xb5hjast. Nad hakkasid liikuma l\xc3\xb5una suunas 15. sajandil ning j\xc3\xb5udsid oma praegusse elupaika 17. ja 18. sajandi vahetusel. Selles piirkonnas varem elanud h\xc3\xb5imud sunniti asuma mujale. 19. sajandi keskpaigas saavutasid nad oma maksimaalse asuala, kontrollides Ida-Aafrika riftiv\xc3\xb6\xc3\xb6ndit Marsabiti m\xc3\xa4est p\xc3\xb5hjas Dodomani l\xc3\xb5unas. Masaid olid teistest piirkonnas olevatest h\xc3\xb5imudest s\xc3\xb5jaliselt \xc3\xbcle, kasutades lisaks odadele ja kilpidele s\xc3\xb5januiasid, mida suutsid \xc3\xbcsna t\xc3\xa4pselt visata kuni 70 sammu (saja meetri) kaugusele._NEWLINE_Iga umbes 15 aasta j\xc3\xa4rel p\xc3\xbchitsetakse meesteks need poisid, kes on p\xc3\xa4rast eelmist p\xc3\xbchitsemist j\xc3\xb5udnud puberteedini. Vastav protseduur kestab 4\xe2\x80\x938 kuud. P\xc3\xa4rast seda, kui uus p\xc3\xb5lvkond on s\xc3\xb5dalasteks p\xc3\xbchitsetud, peavad nad alluma eelmisele p\xc3\xb5lvkonnale, kes teeb nende eest poliitilised otsused, kuni \xc3\xbckskord p\xc3\xbchitsetakse j\xc3\xa4rgmine p\xc3\xb5lvkond._NEWLINE_Masaid on karjakasvatajad, kes elatuvad peamiselt veistest ja viimastel aastak\xc3\xbcmnetel ka turismist._NEWLINE_Masaid on mitmenaisepidajad ja mitmemehepidajad. Kohati esineb k\xc3\xa4itumist, et k\xc3\xb5ik \xc3\xbche p\xc3\xb5lvkonna naised on abielus k\xc3\xb5igi oma p\xc3\xb5lvkonna meestega. Kui \xc3\xbcks mees tuleb teisele k\xc3\xbclla, siis komme n\xc3\xb5uab, et peremees pakub k\xc3\xbclalisele oma voodit ja naine tohib ise otsustada, kas ta veedab \xc3\xb6\xc3\xb6 k\xc3\xbclalise v\xc3\xb5i oma mehega. Kui sellisest abieluv\xc3\xa4lisest suhtest s\xc3\xbcnnib laps, peab naise mees seda kasvatama oma lapsena ja lapsel on t\xc3\xa4ielik p\xc3\xa4rimis\xc3\xb5igus.'